ભારતના વડાપ્રધાન વધુ એક વાર ચીનના પ્રવાસે જઈ આવ્યા. આ વખતની મુલાકાત વધુ વ્યૂહાત્મક હતી. ચીનની આગેવાનીમાં તૈયાર થયેલું શાંઘાઇ કોઓપરેશન ઓર્ગેનાઇઝેશન માત્ર દક્ષિણ એશિયા પૂરતું મહત્ત્વનું સંગઠન નથી રહ્યું. એવું પણ કહી શકાય કે ભારત તેમાં સામેલ થયું તે સાથે તે સમગ્ર એશિયાનું અને કેટલેક અંશે સમગ્ર દુનિયાનું અગત્યનું સંગઠન સાબિત થશે. જોકે સાથેસાથે પાકિસ્તાનને પણ તેમાં સભ્ય બનાવાયું છે, પણ ભારતે પાકિસ્તાનના સંદર્ભમાં સ્થિતિને જોવાની જરૂર નથી. ચીન અને પાકિસ્તાનના સંબંધો લાંબા સમયથી છે અને તેના સૂચિતાર્થો ભારત જાણે છે. પાકિસ્તાનના સંદર્ભને બાજુએ રાખીને દ્વિપક્ષી રીતે પણ વિચારીએ તો ભારત અને ચીન વચ્ચે 100 અબજ ડોલરનો મસમોટો બિઝનેસ થઈ શકે છે. ચીનના પ્રમુખ શી જિનપિંગે જ કહ્યું કે ભારત અને ચીને આ આંકડા સુધી પહોંચવાની મહત્ત્વાકાંક્ષા રાખવાની છે. ગયા મહિને જ વડાપ્રધાન નરેન્દ્ર મોદી શી જિનપિંગ સાથે અનૌપચારિક લાંબી મુલાકાત કરી આવ્યા હતા. ભૂતકાળમાં ગુજરાતમાં તેમનું ઉમળકાથી સ્વાગત કર્યું હતું. હવે ફરી એકવાર ભારત આવવાનું આમંત્રણ તેઓ આપીને આવ્યા છે અને 2019ની શરૂઆતમાં તેઓ ભારત આવશે.